DECRETO 114/2004, do 3 de xuño, polo que se crea o Centro de Menores Fogar de Cecebre.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 10/06/2004

A Comunidade Autónoma de Galicia, segundo o disposto no artigo 27.23º do seu Estatuto de autonomía, en concordancia co artigo 148.1º.20 da Constitución española, ten competencia exclusiva en materia de asistencia social.
A Consellería de Familia, Xuventude, Deporte e Voluntariado, en virtude do Decreto 8/2003, do 18 de xaneiro, modificado polo Decreto 280/2003, do 17 de xuño, polo que se modifica a estrutura orgánica
da Xunta de Galicia, e o Decreto 195/2003, do 20 de marzo, polo que se establece a estrutura orgánica da Consellería de Familia, Xuventude, Deporte e Voluntariado, órgano da Administración autonómica de Galicia ao que lle corresponde o exercicio das competencias e funcións en materia de familia, infancia e menores.
O Parlamento de Galicia aprobou a Lei 4/1993, do 14 de abril, de servizos sociais, pola que se ordenan e regulan os aspectos básicos dun sistema integrado de servizos sociais como servizo público da Comunidade Autónoma de Galicia.
A mencionada Lei 4/1993, do 14 de abril, de servizos sociais, regula como servizos sociais de atención especializada, entre outros, os dirixidos á fami
lia, infancia e xuventude e recolle determinados programas e equipamentos entre os que figuran os centros de menores, encamiñados á consecución da normalización, personalización e integración sociofamiliar dos seus beneficiarios.
No desenvolvemento da Lei 4/1993, e co fin de garantir a adecuada prestación dos servizos, controlar a calidade da atención e recoñecer os dereitos e deberes dos usuarios, aprobouse o Decreto 243/1995, do 28 de xullo, de autorización e acreditación de centros de servizos sociais. Esta disposición regula a obriga de obter a autorización administrativa previa para a creación ou modificación dos equipamentos sociais, así como para o inicio ou cesamento das súas actividades, especificando os requisitos xerais que eles deben cumprir como centro de servizos sociais. En virtude da Orde do 29 de febreiro de 1996, modificada pola do 6 de novembro de 2000, establécense os requisitos específicos que deben reunir os centros de menores.
Segundo o disposto no artigo 29 da Lei 4/1993, de servizos sociais, e o artigo 6 do Decreto 243/1995, para a creación de centros de servizos sociais propios da Administración autonómica, será necesaria unha norma con rango de decreto, sendo precisa orde da consellería competente para o inicio das súas actividades.
De conformidade co artigo 29 da Lei 4/1993, do 14 de abril, de servizos sociais, e cumprindo o Decreto 243/1995, do 28 de xullo, de autorización e acreditación de centros de servizos sociais, e a Orde do 29 de febreiro de 1996, modificada pola do 6 de novembro de 2000, que establece os requisitos específicos que deben reunir os centros de menores, vistos os informes e demais documentación, por proposta da conselleira de Familia, Xuventude, Deporte e Voluntariado no uso das atribucións establecidas no artigo 34.5º da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 do outubro, e logo de deliberación do Consello da Xunta de Galicia na súa reunión do día tres de xuño de dous mil catro,
DISPOÑO:
Artigo único.-Créase o Centro de Menores Fogar de Cecebre, que se situará en Crendes no concello de Abegondo.
Disposicións derradeiras
Primeira.-Autorízase a conselleira de Familia, Xuventude, Deporte e Voluntariado para ditar as disposicións necesarias para a posta en funcionamento do centro creado mediante este decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, tres de xuño de dous mil catro.
Manuel Fraga Iribarne
Presidente
Pilar Rojo Noguera
Conselleira de Familia, Xuventude, Deporte
e Voluntariado